PATVIRTINTA

Molėtų rajono savivaldybės tarybos

2021 m. vasario 25 d. sprendimu Nr.

**MOLĖTŲ MIESTO DARNAUS JUDUMO PLANO KOMITETO VEIKLOS NUOSTATAI**

**I SKYRIUS**

**BENDROSIOS NUOSTATOS**

1. Molėtų miesto darnaus judumo plano komiteto (toliau – Plano komitetas) veiklos nuostatai (toliau – Nuostatai) nustato Plano komiteto darbo organizavimo tvarką.

2. Plano komitetas yra kolegialus organas, kurio pagrindinis uždavinys – užtikrinti Savivaldybės teritorijos bendrojo plano sprendinius papildančio ir detalizuojančio strateginio planavimo dokumento parengimą derinant plano dalis ir nagrinėjant fizinių ar juridinių asmenų pateiktus pasiūlymus.

3. Plano komitetas savo veikloje vadovaujasi Lietuvos Respublikos įstatymais, Lietuvos Respublikos Vyriausybės nutarimais ir kitais teisės aktais bei šiais nuostatais.

**II SKYRIUS**

**PLANO KOMITETO SUDĖTIS**

4. Plano komiteto sudėtį, pirmininką, pirmininko pavaduotoją ir sekretorių tvirtina Molėtų rajono savivaldybės taryba.

5. Plano komiteto veiklai vadovauja Plano komiteto pirmininkas, jo nesant – pirmininko pavaduotojas.

6. Plano komiteto narių įgaliojimai nutrūksta pasibaigus Plano įgyvendinimo procesui. Plano komiteto narys netenka savo įgaliojimų, kai nutrūksta darbo santykiai su Molėtų rajono savivaldybės administracija arba nutraukia narystę atstovaujamose bendruomeninėse organizacijose ar kitose asociacijose, organizacijose ar įmonėse, arba kai Plano komiteto narys savo noru atsisako narystės Plano komitete.

**III SKYRIUS**

**PLANO KOMITETO UŽDAVINIAI IR FUNKCIJOS**

7. Plano komiteto uždaviniai:

7.1. užtikrinti sėkmingą Plano parengimą;

7.2. stebėti ir prižiūrėti Plano rengimo eigą;

7.3. vertinti rengiamo Plano rezultatus ir skatinti priimtų sprendimų viešinimą;

7.4. kontroliuoti Plano rezultatų atitiktį plano techninei užduočiai ir kitiems numatytiems reikalavimams;

7.5. vertinti lėšų panaudojimo tikslingumą.

8. Plano komitetas, įgyvendindamas jam pavestus uždavinius ir nagrinėdamas plano rengėjo pateiktą informaciją, vykdo šias funkcijas:

8.1. vertina plano rengėjo parengtą informaciją apie plano rengimo eigą, teikia siūlymus plano rengimo klausimais;

8.2. koordinuoja ir kontroliuoja Plano įgyvendinimą, svarsto pateiktus pasiūlymus dėl Plano rengimo eigos ir priima sprendimus.

8.3. derina parengtas plano dalis, protokoliniu sprendimu pritaria kiekvienai plano daliai, nurodytai plano techninėje užduotyje;

8.4. nagrinėja pateiktus juridinių ar fizinių asmenų pasiūlymus ir priima protokolinį sprendimą dėl pateiktų pasiūlymų tikslingumo;

8.5. vertina, ar plano rengimo veiklos yra vykdomos laikantis nustatytų terminų ir nepažeidžiant paramos teikimą reglamentuojančių Lietuvos Respublikos ir Europos Sąjungos teisės aktų;

8.6. vertina, ar suteikta Europos Sąjungos struktūrinių fondų parama yra veiksmingai naudojama Plano tikslams pasiekti.

8.7. svarsto ir tvirtina plano rengimo tarpines bei galutinę ataskaitas, šalina vykdant projektą atsiradusias kliūtis;

8.8. teikia informaciją apie plano rengimo eigą Molėtų rajono savivaldybės tarybai ir komitetams bei merui, svarsto jų pateiktus siūlymus;

8.9. vykdo kitą veiklą, plano techninėje užduotyje susijusią su numatytų tikslų įgyvendinimu, teikia rekomendacijas dėl Plano įgyvendinimo tobulinimo.

**IV SKYRIUS**

**PLANO KOMITETO DARBO ORGANIZAVIMAS**

9. Plano komiteto darbą organizuoja ir jam vadovauja Plano komiteto pirmininkas.

10. Plano komiteto posėdžiai šaukiami pagal poreikį. Posėdžius šaukia ir jiems pirmininkauja Plano komiteto pirmininkas, jo nesant – Plano komiteto pirmininko pavaduotojas.

11. Prireikus Plano komiteto posėdžių šaukimą gali inicijuoti jo nariai, pasirašytinai sudarę ne mažiau kaip 4 narių iniciatyvinę grupę.

12. Plano komiteto posėdžių darbotvarkes rengia Plano komiteto sekretorius.

13. Posėdžio darbotvarkė ir medžiaga Plano komiteto nariams elektronine forma pateikiama ne vėliau kaip prieš 2 dienas iki posėdžio.

14. Į Plano komiteto posėdžius gali būti kviečiami dalyvauti suinteresuotų institucijų ir organizacijų atstovai. Balsavimo teisės šie asmenys neturi. Sprendžiamąjį balsą turi tik Plano komiteto nariai. Kiekvienas Plano komiteto narys turi po 1 balsą.

15. Plano komiteto posėdis yra teisėtas, jeigu jame dalyvauja ne mažiau kaip 2/3 Plano komiteto narių.

16. Plano komiteto posėdžio metu parengti sprendimai priimami ir yra galiojantys, kai už juos balsuoja dauguma posėdyje dalyvaujančių Plano komiteto narių. Balsams pasiskirsčius po lygiai, lemia Plano komiteto pirmininko balsas, jo nesant – Plano komiteto pirmininko pavaduotojo balsas.

17. Plano komiteto posėdyje priimti sprendimai, pasiūlymai ir rekomendacijos fiksuojami garso įraše.

**V SKYRIUS**

**BAIGIAMOSIOS NUOSTATOS**

18. Plano komiteto darbo procedūriniai klausimai, neaptarti šiuose Nuostatuose, sprendžiami Plano komiteto pirmininko siūlymu posėdžio metu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_